Ish-presidenti Carter, libër kundër dhunës ndaj grave
Libri i ri i ish-presidentit amerikan Jimmy Carter “A Call to Action” bën thirrje për ndalimin e dhunës ndaj grave
Organizata Botërore e Shëndetësisë raporton se një në tre gra në tërë botën do të përjetojnë dhunë fizike ose seksuale në jetën e tyre. Ish-presidenti amerikan Jimmy Carter e quan abuzimin e grave çështjen më serioze të të drejtave të njeriut me të cilën përballet bota sot. Në një intervistë me korrespondentin e Zërit të Amerikës Kane Farabaugh dhe në librin e tij “A Call to Action” – “Një Thirrje për Veprim,” ish-presidenti tregon rreth seriozitetit të abuzimit në shkallë globale dhe në Shtetet e Bashkuara. Organizatat e të drejtave të njeriut dhe aktivistët shpresojnë të përdorin vëmendjen e tij tek çështja për të rritur ndërgjegjësimin në luftën kundër këtij problemi. Historitë që dëgjon në punën e saj Elizabeth Powley e organizatës jo-fitimprurëse me bazë në Çikago, Heartland Alliance, janë të mbushura me dhimbje dhe vuajtje. ....si për shembull për ato që jetojnë në Haitin e shkatërruar nga tërmeti. Ish-presidenti amerikan Jimmy Carter mësoi rreth këtyre abuzimeve nëpërmjet punës globale të qendrës me bazë në Atlanta Carter Center, ku abuzimi i grave ishte në qendër të një konference për të drejtat e njeriut në vitin 2013. Hulumtimi i tij mbi shtrirjen dhe thellësinë e abuzimit kundër grave u përmblodh në librin e tij të 28-të, “A Call to Action” i cili shqyrton kulturën dhe shkaqet e abuzimit. Ai thotë se Shtetet e Bashkuara nuk janë të paprekura nga ky problem. Zonja Powley e konsideron presidentin Carter një aleat në luftën kundër abuzimit të grave dhe thotë se zëri i tij ndihmon në luftën ndaj pikëpamjeve dhe qëndrimeve që kanë zënë rrënjë, sidomos mes meshkujve. Ajo thotë se një nga mënyrat më të mira për të frenuar dhunën në rritje është nëpërmjet edukimit të djemve të rinj të respektojnë gratë, gjë që çon në marrjen e vendimeve më të mira kur të rriten.